pythainlp/thaigov-v2-corpus-22032023 huggingface dataset:
วันอังคารที่ 4 มกราคม 2565
เปิดมอเตอร์เวย์ M6 บางปะอิน-นครราชสีมา ใช้ฟรี ช่วงปีใหม่ 2565ช่วงปีใหม่ 2565
วันพุธที่ 29 ธันวาคม 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลห่วงใยประชาชนที่จะเดินทางในวันหยุดยาวช่วงเทศกาลปีใหม่ 2565 จึงเปิดทางหลวงพิเศษระหว่างเมือง หรือ มอเตอร์เวย์ หมายเลข 6 สายบางปะอิน-นครราชสีมา ช่วง อ.ปากช่อง – อ.สีคิ้ว ระยะทาง 36 กม. ให้ใช้บริการฟรีเป็นการชั่วคราว เพื่ออำนวยความสะดวกแก่ประชาชน แบ่งเบาการจราจรบน ถ.มิตรภาพ ช่วงผ่านเขื่อนลำตะคอง จ.นครราชสีมา โดยวันที่ 29-31 ธ.ค.64 เปิดสำหรับขาออกจาก กทม. และวันที่ 1-4 ม.ค.65 เปิดสำหรับขาเข้า กทม. ใช้บริการได้เฉพาะรถยนต์ส่วนบุคคล 4 ล้อเท่านั้น ความเร็วไม่เกิน 80 กม./ชม. และห้ามจอดรถลงมาถ่ายรูปหรือทำธุระอื่นใดเด็ดขาด เพื่อความปลอดภัยในการเดินทาง ทั้งนี้ หากมีเหตุฉุกเฉินขอความช่วยเหลือได้ที่ สายด่วนตำรวจทางหลวง 1193
“สื่อสารภารกิจรัฐบาล” กับสำนักโฆษก สำนักเลขาธิการนายกรัฐมนตรี
วันอังคารที่ 21 กันยายน 2564
บัตรคนจน เฮ! ครม. เคาะงบกลาง 27,005.66 ล้านบาท ขยายเวลาลดค่าน้ำ/ค่าไฟ อุดหนุนค่าซื้อสินค้าอุปโภค/บริโภค และค่าเดินทาง คงเบี้ยผู้พิการ 1,000 บาท
บัตรคนจน เฮ! ครม. เคาะงบกลาง 27,005.66 ล้านบาท ขยายเวลาลดค่าน้ำ/ค่าไฟ อุดหนุนค่าซื้อสินค้าอุปโภค/บริโภค และค่าเดินทาง คงเบี้ยผู้พิการ 1,000 บาท ตั้งแต่ ต.ค 64-ก.ย. 65 พร้อมเตรียมเปิดลงทะเบียน"บัตรสวัสดิการแห่งรัฐ" รอบใหม่
วันนี้ 21 กันยายน 2564 นายธนกร วังบุญคงชนะ โฆษกประจำสำนักนายกรัฐมนตรี เผยคณะรัฐมนตรีมีมติเห็นชอบในหลักการและขยายมาตรการบรรเทาภาระค่าไฟฟ้าและค่าน้ำประปา อนุมัติงบกลาง ปี 64 รายการเงินสำรองจ่ายเพื่อกรณีฉุกเฉินหรือจำเป็นจำนวน 27,005.66 ล้านบาท เพื่อใช้เป็นค่าใช้จ่ายต่างๆ ดังนี้
1) วงเงิน 2,018 ล้านบาท เพื่อขยายระยะเวลามาตรการบรรเทาภาระค่าน้ำ/ค่าไฟ ตั้งแต่เดือนตุลาคม 2564 – กันยายน 2565 (12 เดือน) -กรณีใช้ไฟฟ้าไม่เกิน 50 หน่วย/เดือน ติดต่อกัน 3 เดือน ให้สิทธิค่าไฟฟ้าฟรี ตามมาตรการที่มีอยู่ในปัจจุบัน กรณี ใช้ไฟฟ้าเกิน 50 หน่วย/เดือน ให้ใช้สิทธิตามมาตรการนี้ในวงเงิน 315 บาท/ครัวเรือน/เดือน กรณีใช้เกินวงเงินที่กำหนด ผู้มีบัตรสวัสดิการแห่งรัฐเป็นผู้รับภาระค่าไฟฟ้าทั้งหมด ครอบคลุม 1.9 ล้านครัวเรือน โดยประมาณ
- สนับสนุนค่าน้ำประปา วงเงิน 100 บาท /ครัวเรือน /เดือน ในกรณีใช้น้ำประปาเกิน 100 บาท แต่ไม่เกิน 315 บาท ยังคงได้รับการสนับสนุนในวงเงิน 100 บาท โดยส่วนเกินต้องชำระด้วยตนเอง และกรณีการใช้น้ำประปาเกิน 315 บาท ผู้มีบัตรฯ รับภาระในการชำระค่าน้ำประปาเองทั้งหมด ครอบคลุมประมาณ 186,625 ครัวเรือน
2) วงเงิน 18,815 ล้านบาท สนับสนุน ค่าใช้จ่ายในครัวเรือน ค่าใช้จ่ายในการเดินทาง และการเพิ่มเบี้ยความพิการ
-ค่าใช้จ่ายในครัวเรือน สำหรับค่าซื้อสินค้าอุปโภค/บริโภคที่จำเป็น สินค้าเพื่อการศึกษา และวัตถุดิบเพื่อการเกษตร จากร้านธงฟ้าประชารัฐและร้านอื่นๆ โดยผู้มีสิทธิที่มีรายได้เกินกว่า 30,000 บาท แต่ไม่เกิน 100,000 บาท/ปี ได้รับ 200 บาท/คน/เดือน ในส่วนผู้มีสิทธิที่มีรายได้ ไม่เกิน 30,000 บาท/ปี ได้รับ 300 บาท/คน/เดือน และได้รับส่วนลดค่าก๊าซหุงต้ม 45บาท/คน/3 เดือน
-ค่าใช้จ่ายในการเดินทาง อาทิ ค่าโดยสาร ขสมก. ระบบ e-Ticket /รถไฟฟ้า บขส. รถไฟ อย่างละ 500 บาท/คน/เดือน
-เบี้ยความพิการ จำนวน 1,000 บาท/คน/เดือน อีกด้วย
3) วงเงิน 1,642 ล้านบาท ดำเนินโครงการลงทะเบียนเพื่อสวัสดิการแห่งรัฐ (รอบใหม่) เพื่อรองรับกระบวนการลงทะเบียนรอบใหม่ โดยจะเป็นค่าใช้จ่ายสำหรับการรับลงทะเบียนของหน่วยรับลงทะเบียน และค่าใช้จ่ายในการผลิตและบริหารจัดการบัตรฯ
4) วงเงิน 4,530.66 ล้านบาท สำหรับจัดสรรสวัสดิการแบบไม่มีกำหนดระยะเวลาสำหรับผู้มีรายได้น้อย ภายใต้โครงการลงทะเบียนเพื่อสวัสดิการแห่งรัฐ (รอบใหม่) เพื่อเป็นค่าใช้จ่ายสำหรับผู้มีบัตรฯ และเนื่องจากสถานการณ์การแพร่ระบาดของโรคโควิด-19 อาจทำให้ผู้สมัครรอบใหม่มีจำนวนเพิ่มขึ้น
“การช่วยเหลือลดอัตราค่าน้ำ/ค่าไฟ ตลอดจนบัตรสวัสดิการแห่งรัฐ เป็นส่วนหนึ่งของกองทุนประชารัฐสวัสดิการเพื่อเศรษฐกิจฐานราก โดยมุ่งให้ความช่วยเหลือประชาชนผู้มีรายได้น้อย ซึ่งเป็นกลุ่มคนที่รัฐบาลห่วงใยเพื่อให้สามารถเข้าถึงปัจจัยพื้นฐานที่จำเป็นต่อการดำรงชีพ ลดความเหลื่อมล้ำทางเศรษฐกิจและกระจายรายได้ รวมทั้งการยกระดับและพัฒนา คุณภาพชีวิตแก่ประชาชนให้เป็นไปอย่างยั่งยืน ซึ่งเป็นตามนโยบายของพลเอก ประยุทธ์ จันทร์โอชา นายกรัฐมนตรี" นายธนกรฯ กล่าว
***********************
กลุ่มประชาสัมพันธ์และเผยแพร่ สำนักโฆษก
วันจันทร์ที่ 11 ตุลาคม 2564
กทพ. ยกเว้นค่าผ่านทางพิเศษ 3 สายทาง ในวันที่ 13 ตุลาคม 2564
เนื่องในวันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
การทางพิเศษแห่งประเทศไทย (กทพ.) กระทรวงคมนาคม ยกเว้นค่าผ่านทางพิเศษของทางพิเศษ รวม 3 สายทาง ดังนี้ ทางพิเศษเฉลิมมหานคร (ทางด่วนขั้นที่ 1) จำนวน 19 ด่าน ทางพิเศษศรีรัช (ทางด่วนขั้นที่ 2) จำนวน 31 ด่าน และทางพิเศษอุดรรัถยา (บางปะอิน-ปากเกร็ด) จำนวน 11 ด่าน ในวันพุธที่ 13 ตุลาคม 2564 (วันคล้ายวันสวรรคต พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร) ตั้งแต่เวลา 00.01 - 24.00 น. ซึ่งเป็นวันหยุดราชการประจำปีตามประกาศสำนักนายกรัฐมนตรี โดยเป็นไปตามนโยบายของรัฐบาลและกระทรวงคมนาคมที่ปรากฏในสัญญาสัมปทาน ฉบับแก้ไขใหม่ระหว่าง กทพ. บริษัท ทางด่วนและรถไฟฟ้ากรุงเทพ จำกัด (มหาชน) (BEM) และบริษัท ทางด่วนกรุงเทพเหนือ จำกัด (NECL) เพื่อช่วยลดภาระค่าใช้จ่ายให้แก่ประชาชน
อย่างไรก็ตาม ในสถานการณ์การแพร่ระบาดของโรคติดเชื้อไวรัส COVID-19 กทพ. ได้จำกัดการให้บริการทางพิเศษทุกด่านฯ ทุกสายทาง เว้นแต่รถที่ได้รับอนุญาตตามข้อกำหนด ระหว่างเวลา 22.00 - 04.00 น. ของวันรุ่งขึ้น ทั้งนี้ กทพ. ขอความร่วมมือให้ผู้ใช้ทางพิเศษอยู่บ้าน หยุดเชื้อ เพื่อชาติ หากไม่มีความจำเป็นที่ต้องเดินทาง ออกนอกบ้าน หรือหากจำเป็นต้องใช้ทางพิเศษเดินทางในวันปกติที่ไม่ได้ยกเว้นค่าผ่านทางควรสมัครใช้บัตร Easy Pass เพื่อหลีกเลี่ยงการสัมผัสกับธนบัตรหรือเหรียญซึ่งอาจจะเป็นแหล่งสะสมของเชื้อโรค รวมถึงใช้บริการเติมเงินในบัตร Easy Pass ผ่าน Application ของธนาคารต่าง ๆ ซึ่งนอกจากจะได้รับความสะดวกรวดเร็วแล้วยังจะช่วยลดความเสี่ยงจากการรับหรือแพร่เชื้อไวรัส COVID-19 ได้อีกด้วย
สอบถามรายละเอียดเพิ่มเติมได้ที่ศูนย์บริการข้อมูลผู้ใช้ทางพิเศษ EXAT Call Center โทร. 1543 นอกจากนี้ผู้ใช้ทางพิเศษสามารถดาวน์โหลด Application “EXAT Portal” เพื่อตรวจสอบยอดเงินคงเหลือและการใช้บัตร Easy Pass รับข่าวสารโปรโมชั่นและสิทธิประโยชน์ และสามารถเรียกใช้งาน Application อื่น ๆ ของ กทพ. อาทิ EXAT Traffic อีกทั้งยังสามารถขอความช่วยเหลือฉุกเฉิน (SOS) ได้อีกช่องทางหนึ่งด้วย
วันศุกร์ที่ 5 พฤศจิกายน 2564
รมว.อว. ร่วมงาน Rock Thailand #3 Go Green & Clean Toward Sustainable Society ชูนโยบายโมเดลเศรษฐกิจ BCG เน้นการใช้เทคโนโลยีสีเขียว สู่สังคมคาร์บอนต่ำ
รมว.อว. ร่วมงาน Rock Thailand #3 Go Green & Clean Toward Sustainable Society ชูนโยบายโมเดลเศรษฐกิจ BCG เน้นการใช้เทคโนโลยีสีเขียว สู่สังคมคาร์บอนต่ำ
เมื่อวันอังคารที่ 2 พฤศจิกายน 2564 ณ ห้องประชุม รมว.อว. ชั้น 2 อาคารพระจอมเกล้า ศ.(พิเศษ) ดร.เอนก เหล่าธรรมทัศน์ รัฐมนตรีว่าการกระทรวงการอุดมศึกษา วิทยาศาสตร์ วิจัยและนวัตกรรม (รมว.อว.)เข้าร่วมงาน Rock Thailand #3 Go Green & Clean Toward Sustainable Society และกล่าวปาฐกพิเศษในประเด็นนโยบายโมเดลเศรษฐกิจ BCG โดยเน้นในเรื่องการใช้เทคโนโลยีสีเขียว เพื่อนำไปสู่สังคมคาร์บอนต่ำ ผ่านระบบการประชุมออนไลน์
งาน Rock Thailand จัดโดยภาครัฐบาลญี่ปุ่น คือ สถานเอกอัครราชทูตญี่ปุ่นประจำประเทศไทย ร่วมกับ บริษัท เครือเจริญโภคภัณฑ์ จำกัด เพื่อเป็นเวทีให้บริษัท Start-Up สัญชาติญี่ปุ่น ได้มีโอกาสนำเสนอบริษัท ไอเดียหรือธุรกิจ (pitch) ต่อภาคเอกชน และหน่วยงานภาครัฐของไทย ในงานได้รับเกียรติจาก ฯพณฯ นายนะชิดะ คะสุยะ เอกอัครราชทูตญี่ปุ่นประจำประเทศไทย และนายศุภชัย เจียรวนนท์ ประธานกรรมการเครือเจริญโภคภัณฑ์ เป็นประธานกล่าวเปิดงาน ในปีนี้จัดขึ้นใน Theme : Go Green & Clean Toward Sustainable Society เพื่อให้สอดคล้องกับโมเดลเศรษฐกิจชีวภาพ-เศรษฐกิจหมุนเวียน-เศรษฐกิจสีเขียว (BCG Economy Model) ของไทยกับยุทธศาสตร์การเติบโตสีเขียว (Green Growth Strategy) ของญี่ปุ่น โดยมีนักธุรกิจสตาร์ทอัพชั้นนำจากญี่ปุ่น 6 แห่งที่มาร่วมงาน ส่วนใหญ่เป็นผู้ประกอบการรุ่นใหม่ที่สร้างสรรค์ด้านนวัตกรรมสีเขียว ได้แก่ บริษัท AC Biode บริษัท Epsilon บริษัท Polar Star Space บริษัท Regional Fish Institute, Ltd. บริษัท RESC และบริษัท Euglena Co., Ltd. มานำเสนอธุรกิจของตนเอง (Pitching) ต่อบริษัทชั้นนำขนาดใหญ่และพันธมิตรทางธุรกิจรวมไปถึงภาครัฐของไทย
วันจันทร์ที่ 19 กรกฎาคม 2564
มหาดไทย สั่งการทุกจังหวัดทั่วประเทศ แจ้ง อปท. พิจารณาลด-ยกเว้นค่าเช่าแผง พร้อมประสานตลาดเอกชนพิจารณา เพื่อช่วยเหลือผู้ค้าที่ได้รับผลกระทบจากโควิด-19
มหาดไทย สั่งการทุกจังหวัดทั่วประเทศ แจ้ง อปท. พิจารณาลด-ยกเว้นค่าเช่าแผง พร้อมประสานตลาดเอกชนพิจารณา เพื่อช่วยเหลือผู้ค้าที่ได้รับผลกระทบจากโควิด-19
ตามที่ในขณะนี้สถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ยังคงพบการระบาดอย่างต่อเนื่อง ส่งผลกระทบต่อผู้ประกอบการค้าในตลาดหลายพื้นที่
เพื่อกำหนดมาตรการช่วยเหลือแก่ภาคเอกชน ผู้ประกอบการตลาดทั่วประเทศ ที่ได้รับผลกระทบจากสถานการณ์แพร่ระบาดของโรคติดเชื้อไวรัสโคโรนา 2019 (โควิด-19) กระทรวงมหาดไทย ได้สั่งการไปยังทุกจังหวัด แจ้งองค์กรปกครองส่วนท้องถิ่นทุกแห่ง พิจารณาช่วยเหลือและบรรเทาภาระทางเศรษฐกิจให้แก่ผู้เช่าตลาดขององค์กรปกครองส่วนท้องถิ่น โดยการลดหรือยกเว้นค่าเช่า หรือประโยชน์ตอบแทนอื่นที่ได้จากการเช่าตลาด ตามระเบียบที่เกี่ยวข้อง และขอความร่วมมือเจ้าของตลาดเอกชน พิจารณาลดหรือยกเว้นค่าเช่าให้กับผู้เช่าแผงค้า และผู้เช่าอื่น ๆ ในตลาดเอกชน ตามความเหมาะสมกับสภาวะเศรษฐกิจ จนกว่าสถานการณ์การแพร่ระบาดของโรคโควิด-19 ในประเทศจะบรรเทาลง
วันพุธที่ 20 ตุลาคม 2564
"อนุทิน" ย้ำเด็ก 12-17 ปี ทั้งในระบบและนอกระบบการศึกษา มีสิทธิรับวัคซีนไฟเซอร์
รองนายกรัฐมนตรีและรัฐมนตรีว่าการกระทรวงสาธารณสุข ย้ำฉีดวัคซีนไฟเซอร์ไม่มีแบ่งเด็กในระบบหรือนอกระบบการศึกษา ให้ยึดเกณฑ์อายุ 12-17 ปีมีสิทธิได้รับวัคซีนทุกคน พร้อมให้สถานพยาบาลเปิดรับลงทะเบียนฉีดวัคซีนกลุ่มเด็กนอกระบบ ภายใต้ความยินยอมของผู้ปกครอง
วันนี้ (20 ตุลาคม 2564) นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข ให้สัมภาษณ์ถึงการฉีดวัคซีนโควิด 19 ในเด็กนักเรียน ว่า ขณะนี้สามารถฉีดวัคซีนได้ตามที่คาดการณ์ ข้อมูลจากหมอพร้อมฉีดแล้วกว่า 2 ล้านราย พร้อมรับการเปิดภาคเรียนในเดือนพฤศจิกายนนี้ ทั้งนี้ จากการฉีดที่ผ่านมายังไม่พบอาการข้างเคียงที่รุนแรงเป็นอันตราย จึงขอให้ผู้ปกครองพาบุตรหลานมาฉีดวัคซีน เพราะจะทำให้เกิดความมั่นใจทั้งตัวเด็ก ครูอาจารย์ และผู้ใกล้ชิดเด็กในการเปิดเรียน รวมถึงช่วยป้องกันทั้งติดเชื้อและแพร่เชื้อ เนื่องจากหากไม่ฉีดวัคซีน เมื่อไปเรียนเด็กอาจรับเชื้อภายนอกบ้าน และนำกลับมาแพร่ให้คนในครอบครัวได้
"การรับวัคซีนมีประโยชน์มากกว่าไม่ได้รับวัคซีน ช่วยป้องกันตนเองให้ปลอดภัยและป้องกันผู้อื่น สังคมไทยอยู่ร่วมกันเป็นครอบครัวใหญ่ ถ้าทุกคนได้ฉีดวัคซีน โอกาสติดเชื้อและแพร่เชื้อให้กันจะน้อยลง" นายอนุทินกล่าว
ส่วนกรณีเด็กอายุ 12-17 ปี นอกระบบการศึกษาที่พบว่าบางส่วนเข้ารับการฉีดวัคซีนไม่ได้นั้นได้มอบหมายให้ นายแพทย์เกียรติภูมิ วงศ์รจิต ปลัดกระทรวงสาธารณสุข ประชุมศูนย์ปฏิบัติการฉุกเฉินด้านการแพทย์และสาธารณสุข เพื่อกำชับสถานพยาบาลและหน่วยบริการฉีดวัคซีน ให้ฉีดเด็กอายุ 12 ปีขึ้นไปโดย ไม่มีการแบ่งว่าเป็นเด็กที่อยู่ในระบบหรือนอกระบบการเรียน แต่ให้ยึดตามเกณฑ์อายุ 12-17 ปี จะมีสิทธิได้รับวัคซีนทุกคนตามความสมัครใจ ซึ่งในกลุ่มนอกระบบการศึกษาให้สถานพยาบาลเปิดรับลงทะเบียนโดยความยินยอมของผู้ปกครอง ส่วนการฉีดวัคซีนไฟเซอร์เข็ม 2 ในเด็กชายอายุ 12-16 ปีที่แข็งแรง อยู่ระหว่างการพิจารณาของคณะอนุกรรมการสร้างเสริมภูมิคุ้มกันโรค
************************************ 20 ตุลาคม 2564
วันพุธที่ 6 ตุลาคม 2564
ตั้งแต่วันที่ 5 ตุลาคม 2564 กรมการขนส่งทางบกเปิดให้ลงทะเบียนจองคิวทำใบขับขี่ใหม่ สำหรับผู้ไม่เคยมีใบขับขี่มาก่อนทางแอปพลิเคชัน DLT Smart Queue
...
นายจิรุตม์ วิศาลจิตร อธิบดีกรมการขนส่งทางบก กระทรวงคมนาคม เปิดเผยว่า จากสถานการณ์การแพร่ระบาดของโรคติดเชื้อไวรัส COVID-19 กรมการขนส่งทางบก (ขบ.) มีความห่วงใยประชาชน โดยได้ประเมินสถานการณ์และปรับรูปแบบการให้บริการประชาชนในด้านต่าง ๆ มาอย่างต่อเนื่อง อย่างไรก็ตาม ปัจจุบันสถานการณ์การแพร่ระบาดในหลายพื้นที่มีแนวโน้มคลี่คลายไปในทางที่ดีขึ้น และ ศปก. ศบค. ได้ผ่อนคลายให้ประชาชนกลับมาทำกิจกรรมทางเศรษฐกิจและสังคมได้มากขึ้น ดังนั้น ขบ. จึงผ่อนคลายการให้บริการ โดยให้สำนักงานขนส่งทุกแห่งทั่วประเทศสามารถให้บริการด้านใบอนุญาตขับรถและผู้ประจำรถได้ตามปกติทุกกระบวนงาน โดยเฉพาะการให้บริการด้านใบอนุญาตขับรถใหม่ สำหรับผู้ไม่เคยมีใบอนุญาตขับรถมาก่อน และกระบวนงานที่มีความจำเป็นต้องเข้าอบรม ณ สำนักงานขนส่ง ซึ่งจะเปิดให้ลงทะเบียนจองคิวล่วงหน้าทางแอปพลิเคชัน DLT Smart Queue หรือเว็บไซต์ https://gecc.dlt.go.th ตั้งแต่วันที่ 5 ตุลาคม 2564 เป็นต้นไป และเริ่มให้บริการตั้งแต่วันที่ 6 ตุลาคม 2564 เป็นต้นไป สำหรับสำนักงานขนส่งที่มีจำนวนการจองคิวล่วงหน้าจำนวนมากทำให้มีผู้จองคิวคงค้างเดิมในระหว่างปิดสำนักงาน ตั้งแต่วันที่ 16 เมษายน 2564 ขบ. จะเปิดระบบจองคิวเพื่อให้สิทธิกับกลุ่มดังกล่าวถึงวันที่ 31 ธันวาคม 2564 เมื่อผู้จองคิวคงค้างเดิมเข้าระบบจองคิวใหม่ในหน้าจอเมนูจะปรากฏข้อความว่า “ได้สิทธิจองใหม่” ในส่วนของผู้ที่จองคิวล่วงหน้าที่ได้รับคิวตั้งแต่วันที่ 6 ตุลาคม 2564 เป็นต้นไป สามารถเข้ารับบริการได้ตามวันและเวลานัดหมายตามปกติ พร้อมกันนี้ ให้สำนักงานขนส่งทุกแห่งติดตามและประเมินการปฏิบัติงานให้สอดคล้องกับสถานการณ์และเป็นไปตามประกาศจังหวัดหรือประกาศคณะกรรมการโรคติดต่อจังหวัด
อธิบดีกรมการขนส่งทางบก กล่าวเพิ่มเติมว่า การให้บริการด้านใบอนุญาตขับรถและผู้ประจำรถทุกกระบวนงานต้องดำเนินการตามมาตรการด้านสาธารณสุขอย่างเข้มงวด และบริหารจำนวนการให้บริการประชาชนผ่านระบบการจองคิว ทำให้ไม่สามารถให้บริการได้เต็มศักยภาพเหมือนในสภาวะปกติ ขบ. จึงได้ประสานสำนักงานตำรวจแห่งชาติขอให้ผ่อนผันการใช้กฎ ระเบียบ ข้อบังคับ คำสั่ง กับผู้ได้รับใบอนุญาตขับรถและใบอนุญาตเป็นผู้ประจำรถที่สิ้นอายุแล้ว สามารถใช้แสดงต่อเจ้าหน้าที่ได้จนถึงวันที่ 31 ธันวาคม 2564 ทั้งยังได้กำหนดให้มีมาตรการเยียวยาสำหรับผู้ที่ใบอนุญาตขับรถและใบอนุญาตเป็นผู้ประจำรถสิ้นอายุเกิน 1 ปี หรือ 3 ปี ระหว่างวันที่ 10 เมษายน 2564 - 31 ธันวาคม 2564 ประกอบด้วย
1) ใบอนุญาตขับรถตามกฎหมายว่าด้วยรถยนต์ สิ้นอายุเกิน 1 ปี แต่ไม่เกิน 3 ปี ได้รับการยกเว้นการทดสอบข้อเขียน
2) ใบอนุญาตขับรถตามกฎหมายว่าด้วยรถยนต์ สิ้นอายุเกิน 3 ปี ได้รับการยกเว้นการทดสอบขับรถ กรณีเป็นใบอนุญาตขับรถชนิดส่วนบุคคลชั่วคราว สิ้นอายุเกินกว่า 3 ปี ให้ผ่านการอบรมตามหลักสูตรในวิชาที่กรมการขนส่งทางบกกำหนดไว้ จากเดิมอบรมไม่น้อยกว่า 5 ชั่วโมง ได้รับสิทธิเยียวยาเป็นอบรมในหลักสูตรใช้เวลาไม่น้อยกว่า 2 ชั่วโมง และสามารถอบรมผ่านระบบ e-Learning ได้
3) ใบอนุญาตเป็นผู้ประจำรถตามกฎหมายว่าด้วยการขนส่งทางบก สิ้นอายุเกิน 3 ปี ได้รับการยกเว้นการทดสอบขับรถเท่านั้น
ส่วนเอกสารประกอบคำขอรับหรือต่ออายุใบอนุญาตขับรถหรือผู้ประจำรถ เช่น ใบรับรองแพทย์ หนังสือรับรองการผ่านการอบรมและทดสอบ คำขอที่ยังดำเนินการไม่แล้วเสร็จภายใน 90 วัน ผลผ่านการอบรมจากระบบ e-Learning ที่สิ้นอายุ อนุโลมให้ใช้ประกอบการดำเนินการด้านใบอนุญาตขับรถได้จนถึงวันที่ 31 ธันวาคม 2564 เพื่อเป็นการบรรเทาความเดือดร้อนของประชาชน
วันอังคารที่ 28 ธันวาคม 2564
นายสรพงศ์ ไพฑูรย์พงษ์ รองปลัดกระทรวงคมนาคม ตรวจเยี่ยมการอำนวยความสะดวกและให้บริการของสถานีขนส่งผู้โดยสารจังหวัดพิษณุโลก
วันที่ 27 ธันวาคม 2564 เวลา 16.00 น.
นายสรพงศ์ ไพฑูรย์พงษ์ รองปลัดกระทรวงคมนาคม ตรวจเยี่ยมการอำนวยความสะดวกและให้บริการของสถานีขนส่งผู้โดยสารจังหวัดพิษณุโลก อำเภอเมือง จังหวัดพิษณุโลก ตามนโยบายของนายศักดิ์สยาม ชิดชอบ รัฐมนตรีว่าการกระทรวงคมนาคม ให้หน่วยงานในสังกัดกระทรวงฯ บูรณาการร่วมกันอำนวยความสะดวกประชาชน มุ่งเน้นให้หน่วยงานและประชาชนเตรียมความพร้อมการเดินทาง โดยวางแผนการเดินทางทั้งขาไปและขากลับ เข้มงวดกวดขันการดำเนินมาตรการป้องกันการแพร่ระบาดของโรคติดเชื้อไวรัสโคโรน่า 2019 (COVID-19) โดยให้ถือปฏิบัติตามข้อกำหนด พ.ร.ก. ฉุกเฉิน และคำสั่ง ศบค. อย่างเคร่งครัด โดยจะดำเนินการอย่างเข้มข้นระหว่างวันที่ 29 ธันวาคม 2564 – 4 มกราคม 2564 ระยะเวลารวม 7 วัน โดยมีการตั้งเป้าหมายการดำเนินการช่วงวันหยุดยาว ดังนี้
1. บริการระบบขนส่งสาธารณะให้เข้าถึงง่าย เพียงพอไม่ล่าช้า ไม่มีผู้โดยสารตกค้าง ไม่โก่งราคา ไม่ทิ้งผู้โดยสาร และทันเหตุการณ์
2. ให้ความเชื่อมั่นแก่ประชาชนในคุณภาพของการให้บริการขนส่งสาธารณะ ด้วยการดูแลรักษาความปลอดภัยอย่างเข้มข้นและจริงจัง
3. กำกับและควบคุม ลดจำนวนการเกิดอุบัติเหตุ ลดความสูญเสียชีวิตและทรัพย์สินของประชาชนจากการเดินทางช่วงเทศกาลปีใหม่ 2565
4. บริหารจัดการจราจรทางถนนช่วงเทศกาลปีใหม่ 2565 ให้มีความคล่องตัวและไม่ติดขัด
5. บูรณาการความร่วมมือกับหน่วยงานที่เกี่ยวข้องในการอำนวยความสะดวกและความปลอดภัยในการเดินทาง
วันศุกร์ที่ 20 สิงหาคม 2564
สถาบันการบินพลเรือน เปิดการฝึกอบรมหลักสูตร Managing Compliance with ICAO SARPs (MCIS) ในรูปแบบ Virtual Classroom
...
สถาบันการบินพลเรือน (สบพ.) รัฐวิสาหกิจกระทรวงคมนาคม สถาบันการศึกษาเฉพาะทางด้านการบินที่ครบวงจร แห่งเดียวในประเทศไทยและสมาชิกประเภท Regional Training Centre of Excellence (RTCE) โครงการ ICAO TRAINAIR PLUS ขององค์การการบินพลเรือนระหว่างประเทศ (International Civil Aviation Organization : ICAO) เปิดการฝึกอบรมหลักสูตร Managing Compliance with ICAO SARPs (MCIS) ในรูปแบบห้องเรียนเสมือนจริง (Virtual Classroom)
สำหรับผู้บริหารในอุตสาหกรรมการบิน ตั้งแต่ระดับต้นถึงระดับกลาง โดยมีวัตถุประสงค์เพื่อเพิ่มทักษะในการวางแผน การเฝ้าสังเกตการณ์ต่อการปฏิบัติตามมาตรฐาน และแนวทางปฏิบัติที่แนะนำ (Standard and Recommended Practices : SARPs) ในกิจการการบินทุกประเภท ให้เป็นไปตามที่องค์การการบินพลเรือนระหว่างประเทศ (International Civil Aviation Organization: ICAO) กำหนด พร้อมนำผลลัพธ์ที่ได้มาต่อยอดพัฒนาองค์กรของตนเอง ต่อไป
***เปิดรับสมัครตั้งแต่บัดนี้ เป็นต้นไป (ฝึกอบรมระหว่างวันที่ 30 สิงหาคม – 3 กันยายน 2564) ผู้สนใจสามารถกรอกใบสมัครได้ที่ https://itrain.catc.or.th หากต้องการสอบถามรายละเอียดเพิ่มเติม โทร 02-272-5741 ต่อ 8571, 086-628-1611 E-mail: itrain@catc.or.th ***
วันเสาร์ที่ 28 พฤษภาคม 2565
รมช.ประภัตร นำทีมลุยเลาขวัญ กาญจนบุรี มอบกระบือ ในโครงการธนาคารโค - กระบือ เพื่อเกษตรกร ตามพระราชดำริ
รมช.ประภัตร นำทีมลุยเลาขวัญ กาญจนบุรี มอบกระบือ ในโครงการธนาคารโค - กระบือ เพื่อเกษตรกร ตามพระราชดำริ เนื่องในงานวันอนุรักษ์ควายไทย พร้อมเสนอทางเลือก "โครงการสานฝันสร้างอาชีพ" มุ่งสร้างรายได้ครัวเรือนเกษตรกร
นายประภัตร โพธสุธน รัฐมนตรีช่วยว่าการกระทรวงเกษตรและสหกรณ์ เป็นประธานมอบกระบือให้กับเกษตรกรในโครงการธนาคารโค - กระบือ เพื่อเกษตรกร ตามพระราชดำริ เนื่องในงานวันอนุรักษ์ควายไทย ณ วัดเขากาญจนาเขต อำเภอเลาขวัญ จังหวัด กาญจนบุรี โดยมีหัวหน้าส่วนราชการกระทรวงเกษตรและสหกรณ์ในพื้นที่ ผู้นำภาคประชาชน และเกษตรกรเข้าร่วม
รมช.ประภัตร กล่าวว่า โครงการธนาคารโค - กระบือ เพื่อเกษตรกร ตามพระราชดำริ เกิดขึ้นจากพระมหากรุณาธิคุณ พระบาทสมเด็จพระปรเมนทรรามาธิบดีศรีสินทรมหาวชิราลงกรณ พระวชิรเกล้าเจ้าอยู่หัว ที่ทรงพระราชทานมอบกระบือ ให้แก่เกษตรกร เพื่อช่วยเหลือเกษตรกรที่ยากจน ทำให้เกษตรกรมีรายได้และมีความเป็นอยู่ที่ดีขึ้น ได้กระบือเป็นทรัพย์สินของตนเอง เป็นการเพิ่มรายได้ ลดรายจ่าย รวมถึงเป็นการสนับสนุนให้เกษตรกรมีส่วนร่วมในการรวมกลุ่ม สร้างความเข้มแข็งให้กับชุมชน โดยตามมติคณะรัฐมนตรี เมื่อวันที่ 7 มีนาคม 2560 ได้กำหนดให้วันที่ 14 พฤษภาคมของทุกปี เป็น "วันอนุรักษ์ควายไทย" ดังนั้น กรมปศุสัตว์จึงจัดกิจกรรมเพื่อเป็นการระลึกถึง วันอนุรักษ์ควายไทย ตามความเหมาะสม จนถึงวันที่ 31 พฤษภาคม 2565 อำเภอเลาขวัญจึงได้จัดกิจกรรมอนุรักษ์ควายไทย โดยมีการมอบกระบือจำนวน 30 ตัว ให้แก่เกษตรกรที่อยู่ในโครงการธนาคารโค - กระบือ เพื่อเกษตรกร ตามพระราชดำริ จำนวน 30 ราย
นอกจากนี้ รมช.ประภัตรยังได้แนะนำ "โครงการสานฝันสร้างอาชีพ ยกระดับรายได้เกษตรกร" และกำชับให้ส่วนราชการกระทรวงเกษตรฯ ในพื้นที่จังหวัดกาญจนบุรี เร่งทำประชาสัมพันธ์โครงการ และสนับสนุนเกษตรกรเข้าร่วมโครงการ โดยสามารถยื่นความประสงค์ขอกู้ตามโครงการได้ 2 ช่องทาง ได้แก่ 1) ยื่นขอกู้เงินที่ธนาคาร ธ.ก.ส. สาขาที่ตนเองมีภูมิลำเนาหรือที่ตั้งของโครงการ (Walk In) และ2) ให้ผู้ขอกู้ลงทะเบียนยื่นขอสินเชื่อผ่านช่องทาง Line Official : BAAC Family และนัดหมายผู้ขอกู้ผ่านระบบนัดหมาย ซึ่งสามารถขอคำปรึกษาเบื้องต้นได้ที่หน่วยงานของกระทรวงเกษตรและสหกรณ์ในภูมิลำเนา ได้แก่ สำนักงานเกษตร สำนักงานปศุสัตว์ หรือสำนักงานประมง ในท้องที่ มีวงเงินกู้สูงสุดรายละไม่เกิน จำนวน 100,000 บาท
ทั้งนี้ รมช.เกษตรฯ ได้เน้นย้ำในฐานะที่กำกับดูแลโครงการสานฝันฯ ว่าโครงการดังกล่าวเป็นโครงการของรัฐ ไม่ได้ทำข้อตกลงหรือความร่วมมือกับกลุ่มบุคคล/บริษัทใดบริษัทหนึ่ง ให้เข้ามาช่วยเหลือ และเรียกเก็บค่ามัดจำล่วงหน้าใดๆ ทั้งสิ้น ซึ่งการกระทำดังกล่าวถือเป็นเรื่องผิดกฏหมาย ขอให้เจ้าหน้าที่กระทรวงเกษตรฯ ในพื้นที่ช่วยกันเฝ้าระวังอย่างเข้มข้น หากพบการกระทำความผิดให้รีบแสดงตัวชี้แจงทำความเข้าใจเกี่ยวกับขั้นตอนการดำเนินโครงการสานฝันฯ และแนะนำขั้นตอนกระบวนการทางกฏหมาย เพื่อเอาผิดกับผู้กระทำความผิดทันที
วันเสาร์ที่ 25 กันยายน 2564
ปลัดวธ.ตรวจเยี่ยมให้กำลังใจและมอบนโยบายการปฏิบัติงานของสำนักงานวัฒนธรรมจังหวัดสุราษฎร์ธานี และกลุ่มอำนวยการพิธีการศพที่ได้รับพระราชทานที่ ๑๓ สุราษฎร์ธานี
ปลัดวธ.ตรวจเยี่ยมให้กำลังใจและมอบนโยบายการปฏิบัติงานของสำนักงานวัฒนธรรมจังหวัดสุราษฎร์ธานี และกลุ่มอำนวยการพิธีการศพที่ได้รับพระราชทานที่ ๑๓ สุราษฎร์ธานี
วันที่ ๒๔ กันยายน ๒๕๖๔ นางยุพา ทวีวัฒนะกิจบวร ปลัดกระทรวงวัฒนธรรม ตรวจเยี่ยมให้กำลังใจและมอบนโยบายการปฏิบัติงานของสำนักงานวัฒนธรรมจังหวัดสุราษฎร์ธานี และกลุ่มอำนวยการพิธีการศพที่ได้รับพระราชทานที่ ๑๓ สุราษฎร์ธานี โดยมี นายธธงชัย สารอักษร วัฒนธรรมจังหวัดสุราษฎร์ธานี พ.ต.ท.ชวรวย ฉิมเรศ ประธานสภาวัฒนธรรมจังหวัดสุราษฎร์ธานี นายพัฐศิษฏ์ ธนชวาลย์ ผู้อำนวยการกองตรวจราชการ ผู้บริหารกระทรวงวัฒนธรรม เจ้าหน้าที่สำนักงานวัฒนธรรมจังหวัด และเจ้าหน้าที่กลุ่มพิธีการศพที่ได้รับพระราชทานเข้าร่วม ณ สำนักงานวัฒนธรรมจังหวัดสุราษฎร์ธานี
วันพฤหัสบดีที่ 3 กุมภาพันธ์ 2565
การใช้สิทธิโครงการคนละครึ่ง ระยะที่ 4 ในช่วง 3 วันแรกที่ผ่านมา
โครงการคนละครึ่ง ระยะที่ 4 ณ วันที่ 3 กุมภาพันธ์ 2565 ณ เวลา 15.00 น. มีผู้ใช้สิทธิจำนวน 11.51 ล้านราย โดยมียอดการใช้จ่ายรวม 3,782.9 ล้านบาท แบ่งเป็นเงินที่ประชาชนจ่าย 1,913 ล้านบาท และรัฐร่วมจ่าย 1,869.9 ล้านบาท
นายพรชัย ฐีระเวช ผู้อำนวยการสำนักงานเศรษฐกิจการคลัง ในฐานะโฆษกกระทรวงการคลัง เปิดเผยว่า โครงการคนละครึ่ง ระยะที่ 4 (โครงการฯ) ที่ได้เปิดให้ประชาชนใช้จ่ายวันแรกเมื่อวันอังคารที่ 1 กุมภาพันธ์ 2565 ที่ผ่านมาพบว่าจากข้อมูลสะสม ณ วันที่ 3 กุมภาพันธ์ 2565 ณ เวลา 15.00 น. มีผู้ใช้สิทธิจำนวน 11.51 ล้านราย โดยมียอดการใช้จ่ายรวม 3,782.9 ล้านบาท แบ่งเป็นเงินที่ประชาชนจ่าย 1,913 ล้านบาท และรัฐร่วมจ่าย 1,869.9 ล้านบาท ทั้งนี้ มีประชาชนที่กดยืนยันสิทธิเข้าร่วมโครงการคนละครึ่ง ระยะที่ 4 แล้ว จำนวน 22.62 ล้านราย จากจำนวนผู้ใช้จ่ายโครงการคนละครึ่งระยะที่ 3 จำนวน 26.35 ล้านคน และมีผู้ประกอบการเข้าร่วมโครงการคนละครึ่ง ระยะที่ 4 แล้วจำนวน 1.33 ล้านราย โดยเป็นผู้ประกอบการรายใหม่ 37 ราย
โฆษกกระทรวงการคลังได้กล่าวเพิ่มเติมว่า ขณะนี้กระทรวงการคลังได้ตรวจสอบพบหลักฐานผู้ประกอบการกระทำความผิดเงื่อนไขโครงการฯ ในลักษณะไม่มีการซื้อขายสินค้าหรือบริการจริงซึ่งกระทรวงการคลังได้มีการระงับสิทธิผู้ประกอบการดังกล่าวเรียบร้อยแล้ว และจะเข้าสู่กระบวนการตามหลักเกณฑ์ที่กำหนดและกฎหมายที่เกี่ยวข้องต่อไป ดังนั้น จึงขอให้ประชาชนและผู้ประกอบการปฏิบัติตามหลักเกณฑ์เงื่อนไขของโครงการคนละครึ่ง ระยะที่ 4 และอย่าหลงเชื่อการเชิญชวนตามโฆษณาผ่านช่องทางต่าง ๆ ของผู้ไม่หวังดีที่เสนอจะช่วยหาประโยชน์จากโครงการฯ โดยไม่ได้ทำการซื้อขายสินค้าหรือบริการจริงอย่างเด็ดขาดเพราะอาจตกเป็นเหยื่อในการสนับสนุนให้เกิดการกระทำความผิด เนื่องจากภาครัฐมีระบบการติดตามตรวจสอบพฤติกรรมหรือธุรกรรมที่ผิดปกติอย่างต่อเนื่อง ซึ่งหากพบการกระทำความผิดจะไม่สามารถเข้าร่วมโครงการฯ ได้อีก และมีโทษตามกฎหมายที่เกี่ยวข้องด้วย
ทั้งนี้ สำหรับประชาชนที่เข้าร่วมโครงการคนละครึ่ง ระยะที่ 3 แต่ยังไม่ได้กดยืนยันและเริ่มใช้จ่ายภายใต้โครงการคนละครึ่ง ระยะที่ 4 โฆษกกระทรวงการคลังได้กล่าวเชิญชวนให้ประชาชนรีบกดยืนยันสิทธิเข้าร่วมโครงการคนละครึ่ง ระยะที่ 4 ผ่านแอปพลิเคชัน “เป๋าตัง” โดยสามารถเริ่มใช้จ่ายได้ในช่วงเวลา 6.00 – 23.00 น. ของทุกวัน ตั้งแต่วันนี้จนถึงวันที่ 30 เมษายน 2565 สำหรับประชาชนทั่วไปที่ไม่ได้เข้าร่วมโครงการคนละครึ่ง ระยะที่ 3 ขอให้เตรียมรอลงทะเบียนผ่านแอปพลิเคชัน“เป๋าตัง” หรือ ผ่านเว็บไซต์ www.คนละครึ่ง.com ได้ตั้งแต่วันที่ 10 กุมภาพันธ์ 2565
สำนักงานเศรษฐกิจการคลัง
โทร. 08-5842-7102 , 08-5842-7103, 08-5842-7104 ,08-5842-7105
08-5842-7106, 08-5842-7107, 08-5842-7108 , 08-5842-7109 (เวลาทำการ 08.30 – 16.30 น.)
ไปรษณีย์อิเล็กทรอนิกส์ halfhalf@fpo.go.th
ธนาคารกรุงไทย จำกัด (มหาชน) โทร. 02-111-1122 (ตลอด 24 ชั่วโมง)
วันอาทิตย์ที่ 17 กรกฎาคม 2565
นายก ห่วงลูกจ้างเหตุตู้คอนโทรลไฟเตาหลอมระเบิด  สั่งรมว. เฮ้ง ส่งทีมเฉพาะกิจเร่งช่วยเหลือและตรวจสอบหาข้อเท็จจริงทันที
นายกฯ ห่วงลูกจ้างเหตุตู้คอนโทรลไฟเตาหลอมระเบิด ทำลูกจ้างเสียชีวิตและบาดเจ็บ กำชับรมว. แรงงาน ส่งทีมเฉพาะกิจ พร้อมหน่วยงานในสังกัดกระทรวงแรงงานลงพื้นที่ตรวจสอบ และช่วยเหลือลูกจ้างให้ได้รับสิทธิตามกฎหมายทันที
นายสุชาติ ชมกลิ่น รัฐมนตรีว่าการกระทรวงแรงงาน เปิดเผยถึงกรณีเหตุตู้คอนโทรลไฟเตาหลอมในโรงงานระเบิดทำลูกจ้างเสียชีวิตและบาดเจ็บสาหัส ณ นิคมอุตสาหกรรม ตำบลเจ็ดเสมียน อำเภอโพธาราม จังหวัดราชบุรี เมื่อวันที่ 16 กรกฎาคมที่ผ่านมาว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม และ พลเอก ประวิตร วงษ์สุวรรณ รองนายกรัฐมนตรี ที่กำกับดูแลกระทรวงแรงงาน ได้แสดงความห่วงใยและเสียใจกับเหตุการณ์ที่เกิดขึ้นพร้อมสั่งการให้กระทรวงแรงงานเร่งดำเนินการช่วยเหลือลูกจ้างทันที ผมจึงได้สั่งการให้กรมสวัสดิการและคุ้มครองแรงงานส่งพนักงานตรวจความปลอดภัย ลงพื้นที่เข้าตรวจสอบหาข้อเท็จจริงทันที เบื้องต้นพบว่าลูกจ้างเป็นช่างไฟฟ้าของบริษัท จี เอส เอ็นเนอร์จี่ จำกัด ได้เข้าไปซ่อมตู้คอนโทรลไฟเตาหลอมซิลิคอน โดยในขณะที่ลูกจ้างกำลังซ่อมแซมอยู่นั้นได้เกิดเหตุตู้คอนโทรลไฟเตาหลอมระเบิด และเกิดเหตุเพลิงไหม้ขึ้น ส่งผลทำให้มีลูกจ้างเสียชีวิต 4 ราย และบาดเจ็บสาหัส 3 ราย โดยลูกจ้างที่ได้รับบาดเจ็บได้ถูกส่งไปรักษาตัวที่โรงพยาบาลโพธารามเรียบร้อยแล้ว ทั้งนี้ ได้มอบหมายให้นางโสภา เกียรตินิรชา ผู้ตรวจราชการกระทรวงแรงงาน นำคณะทำงานเฉพาะกิจตรวจสอบอุบัติเหตุ อุบัติภัย หรือการประสบอันตรายจากการทำงาน กรณีร้ายแรง พร้อมด้วยหน่วยงานในสังกัดกระทรวงแรงงาน เข้าตรวจสอบสถานที่เกิดเหตุเพิ่มเติม รวมทั้งให้ความช่วยเหลือลูกจ้างที่ได้รับผลกระทบจากอุบัติเหตุดังกล่าว ประสานดูแลรักษาพยาบาลลูกจ้างที่ได้รับบาดเจ็บ ให้ได้รับสิทธิประโยชน์ตามกฎหมายต่อไป
นางโสภา เกียรตินิรชา ผู้ตรวจราชการกระทรวงแรงงาน กล่าวว่า คณะทำงานเฉพาะกิจและหน่วยงานในสังกัดกระทรวงแรงงานได้ลงพื้นที่ตรวจสอบสถานที่เกิดเหตุ และเข้าเยี่ยมให้กำลังใจลูกจ้าง โดยลูกจ้างที่ได้รับบาดเจ็บนั้น จะได้รับสิทธิรักษาพยาบาลและเงินทดแทนจากสำนักงานประกันสังคม ทางด้านลูกจ้างผู้เสียชีวิตจากรายงานของสำนักงานประกันสังคมจังหวัดราชบุรี ได้ตรวจสอบสิทธิกองทุนประกันสังคม และกองทุนเงินทดแทนของผู้เสียชีวิตจำนวน 4 ราย พบว่าเป็นผู้ประกันตนมาตรา 33 ในระบบประกันสังคม เบื้องต้นได้รับสิทธิค่าทำศพ เงินทดแทนกรณีเสียชีวิต และเงินบำเหน็จชราภาพ ในส่วนของสาเหตุการเกิดอุบัติเหตุในครั้งนี้นั้น กรมสวัสดิการและคุ้มครองแรงงานจะเชิญนายจ้าง และผู้ที่เกี่ยวข้องมาสอบหาข้อเท็จจริงเพิ่มเติมถึงสาเหตุการเกิดอุบัติเหตุเพิ่มเติม พร้อมทั้งตรวจสอบว่านายจ้างได้ปฏิบัติอย่างถูกต้องตามกฎหมายความปลอดภัยในการทำงานหรือไม่ ในวันที่ 20 กรกฎาคม ทั้งนี้
ขอความร่วมมือนายจ้าง และลูกจ้างปฏิบัติตามพระราชบัญญัติ ความปลอดภัย อาชีวอนามัย และสภาพแวดล้อม
ในการทํางาน พ.ศ. 2554 อย่างเคร่งครัด เพื่อป้องกันความสูญเสียที่จะเกิดจากอุบัติเหตุหรืออุบัติภัยจากการทำงาน
วันพฤหัสบดีที่ 15 กรกฎาคม 2564
รัฐมนตรีว่าการกระทรวงยุติธรรม เผย กมธ. พืชกระท่อมถกราบรื่น สภาเปิดบรรจุวาระได้ทันที ยันเสร็จทันกรอบ 24 ส.ค. แน่นอน
รัฐมนตรีว่าการกระทรวงยุติธรรม เผย กมธ. พืชกระท่อมถกราบรื่น สภาเปิดบรรจุวาระได้ทันที ยันเสร็จทันกรอบ 24 ส.ค. แน่นอน พร้อมเปิดปลูกฟรีสไตล์ไม่ต้องขออนุญาต แต่จะทำผลิตภัณฑ์ต้องขอ อย. พร้อมควบคุมคุณภาพการส่งออกไม่ให้ราคาตก
นายสมศักดิ์ เทพสุทิน รัฐมนตรีว่าการกระทรวงยุติธรรม ในฐานะประธานกรรมาธิการวิสามัญพิจารณาร่าง พ.ร.บ.พืชกระท่อม พ.ศ. .... กล่าวถึงการพิจารณาร่าง พ.ร.บ.พืชกระท่อม ว่า ล่าสุดในการประชุม เมื่อวันที่ 14 ก.ค. กมธ. ได้พิจารณาจบทั้ง 49 มาตราแล้ว แต่ยังมีบางมาตราที่แขวนรอการพิจารณาอีกครั้ง นอกจากนี้ กมธ. ได้มีการตัดบางมาตราและเพิ่มมาตราใหม่ขึ้นมาแทน เพราะจากร่างที่เราพิจารณาฉบับนี้เป็นร่างที่ปรับแก้จากคณะกรรมการกฤษฎีกาที่เป็นการเขียนกฎหมายเพื่อกฎหมาย เพราะกลัวว่าจะขัดต่อรัฐธรรมนูญ จึงมีการเพิ่มอีกหลายมาตราขึ้นมา แตกต่างจากเจตนารมณ์เดิมที่กระทรวงยุติธรรมได้เสนอมาแค่ 19 มาตรา คือการเขียนกฎหมายเพื่อแก้ปัญหาเศรษฐกิจและประชาชน ต้องทำให้ไม่ยาก กมธ. จึงได้หารือและปรับบางมาตราให้สอดคล้องกับเจตนารมณ์เดิมแต่ต้องไม่ขัดกับรัฐธรรมนูญ โดยในเบื้องต้นเรื่องการปลูกจะไม่จำกัดจำนวนต้นและไม่ต้องขออนุญาต จะเปิดให้ปลูกแบบฟรีสไตล์หลังจากวันที่ 24 ส.ค. 2564 เป็นต้นไป แต่การจะทำเป็นผลิตภัณฑ์ต่างๆ จะต้องไปขออนุญาตกับ องค์การอาหารและยา (อย.)
นายสมศักดิ์ กล่าวอีกว่า การใช้และการขาย มีข้อห้ามว่าห้ามขายให้กับเด็กและสตรีมีครรภ์ รวมทั้งการห้ามนำไปผสมกับสารเสพติดชนิดอื่น และจะมีการควบคุมในการทำเป็นสินค้าส่งออก เพื่อให้มีคุณภาพและราคาไม่ตก ตรงนี้จะเป็นการสร้างรายได้ให้กับเกษตรกร และเป็นพืชเศรษฐกิจชนิดใหม่ ซึ่งจากการประชุมถือว่าราบรื่นดี กมธ. ทุกคนเห็นไปในทิศทางเดียวกัน และจากการที่ตนได้พูดคุยกับ ส.ส. ส่วนใหญ่ไม่ได้มีปัญหาติดขัดอะไร พวกเขายึดประโยชน์ของประชาชนเป็นหลักอยู่แล้ว ส่วนของ ส.ว. เมื่อสภาผู้แทนราษฎรพิจารณาเสร็จและส่งร่างกฎหมายไป หากร่างกฎหมายไม่ผิดรัฐธรรมนูญหรือขัดกับกฎหมายอื่นๆ ก็ไม่มีปัญหาอะไร ซึ่งในส่วนของ กมธ. จะพิจารณาเสร็จก่อนเปิดประชุมสภาแน่นอน เพราะเหลือแค่ปรับอีกเล็กน้อยก็จะเสร็จแล้ว ดังนั้นตนเชื่อว่า กฎหมายฉบับนี้จะเสร็จทันกรอบเวลา คือ 24 ส.ค. อย่างแน่นอน
"ขอให้พี่น้องประชาชนอดทนรอกันอีกสักนิด ต้องขอย้ำเตือนว่าตอนนี้พืชกระท่อมยังผิดกฎหมายอยู่ แต่อีกแค่เดือนเศษก็จะสามารถปลูกและใช้กันได้อย่างเสรีแล้ว ตอนนี้ กมธ. ทุกท่านกำลังเร่งประชุมเพื่อพิจารณากฎหมายให้ออกมาดีที่สุด เพื่อให้ชาวบ้านชนบทใช้กับได้ตามวิถีปกติ รวมทั้งการปลูกเพื่อจำหน่ายและกลายเป็นพืชเศรษฐกิจตัวใหม่ได้" นายสมศักดิ์ กล่าว
วันจันทร์ที่ 27 กันยายน 2564
ขยายมาตรการบรรเทาภาระผู้มีบัตรสวัสดิการแห่งรัฐ
วันจันทร์ที่ 27 กันยายน 2564
ต่อจากนี้ไป ขอเชิญรับฟังไทยคู่ฟ้า ค่ะ
รัฐบาลเห็นชอบในหลักการและขยายระยะเวลามาตรการบรรเทาภาระค่าสาธารณูปโภคและค่าครองชีพแก่ผู้มีบัตรสวัสดิการแห่งรัฐ โดยกรณีใช้ไฟฟ้าไม่เกิน 50 หน่วย/เดือน ติดต่อกัน 3 เดือนให้สิทธิใช้ไฟฟ้าฟรี หากใช้เกิน 50 หน่วย/เดือน ให้วงเงิน 315 บาท/ครัวเรือน/เดือน สนับสนุนค่าน้ำประปา 100 บาท/ครัวเรือน/เดือน กรณีใช้ไม่เกิน 315 บาท สนับสนุนค่าอุปโภคบริโภค สำหรับผู้มีรายได้ไม่เกิน 30,000 บาท/ปี ให้ได้รับคนละ 300 บาท/เดือน ผู้มีรายได้เกิน 30,000 แต่ไม่เกิน 100,000 บาท/ปี รับคนละ 200 บาท/เดือน นอกจากนี้ ยังมีส่วนลดก๊าซหุงต้ม คนละ 45 บาท/3 เดือน ค่าโดยสารรถ ขสมก. บขส. และรถไฟ อย่างละ 500 บาท/คน/เดือน ตั้งแต่เดือน ต.ค.2564 - ก.ย.2565
“รวมไทยสร้างชาติ” กับสำนักโฆษก สำนักเลขาธิการนายกรัฐมนตรี
วันพุธที่ 29 กันยายน 2564
วัคซีนโควิดไฟเซอร์ 2 ล้านโดสแรก จากสหรัฐอเมริกาถึงไทยแล้ว
รองนายกรัฐมนตรีและรัฐมนตรีว่าการกระทรวงสาธารณสุข รับวัคซีนไฟเซอร์ที่สั่งซื้อจากสหรัฐอเมริกา 2 ล้านโดสแรก ถึงไทยแล้วเช้านี้ โดยเดือนตุลาคมจะเข้ามาอีก 6 ล้านโดส รวม 8 ล้านโดส และทยอยส่งภายในสิ้นปีนี้จนครบ 30 ล้านโดส มีเป้าหมายฉีดให้เด็กอายุ 12 ปีขึ้นไป
รองนายกรัฐมนตรีและรัฐมนตรีว่าการกระทรวงสาธารณสุข รับวัคซีนไฟเซอร์ที่สั่งซื้อจากสหรัฐอเมริกา2 ล้านโดสแรก ถึงไทยแล้วเช้านี้ โดยเดือนตุลาคมจะเข้ามาอีก 6 ล้านโดส รวม 8 ล้านโดส และทยอยส่งภายในสิ้นปีนี้จนครบ 30 ล้านโดส มีเป้าหมายฉีดให้เด็กอายุ 12 ปีขึ้นไปจำนวน 10 ล้านโดส ส่วนที่เหลือจัดสรรสำหรับประชาชนทั่วไป
วันนี้ (29 กันยายน 2564) ที่ ท่าอากาศยานสุวรรณภูมิ จ.สมุทรปราการ นายอนุทิน ชาญวีรกูล รองนายกรัฐมนตรีและรัฐมนตรีว่าการกระทรวงสาธารณสุข พร้อมด้วย นพ.โอภาส การย์กวินพงศ์ อธิบดีกรมควบคุมโรคMs. Deborah Seifert ผู้จัดการใหญ่ บริษัท ไฟเซอร์ ประเทศไทยและอินโดไชนา นายกิตติพงศ์ กิตติขจรรองผู้อำนวยการท่าอากาศยานสุวรรณภูมิ และผู้แทนบริษัท DHL รับวัคซีนไฟเซอร์ 2 ล้านโดสจากสหรัฐอเมริกาโดยนายอนุทิน กล่าวว่า วัคซีนไฟเซอร์ที่รัฐบาลไทยได้ลงนามสั่งซื้อกับบริษัทจำนวน2 ล้านโดส ที่เข้ามา เป็นล็อตแรกจากทั้งหมด 30 ล้านโดส ส่งถึงประเทศไทยเช้าวันนี้เวลา 04.35 น. ด้วยสายการบิน DHL เที่ยวบิน L 350 เป็นการจัดส่งตามกำหนด หลังจากเซ็นสัญญาเมื่อวันที่ 20 กรกฎาคม 2564 โดยในเดือนกันยายนและตุลาคมจะมีวัคซีนเข้ามารวม 8 ล้านโดส และจะทยอยเข้ามาทุกสัปดาห์จนครบ 30 ล้านโดส หลังจากตรวจสอบคุณภาพและประสิทธิภาพวัคซีนโดยกรมวิทยาศาสตร์การแพทย์และ อย. แล้ว จะเร่งจัดส่งไปพื้นที่ตามแผนของกรมควบคุมโรคโดยเร็วภายในสัปดาห์หน้า นอกจากนี้ ได้เจรจากับไฟเซอร์จัดหาวัคซีนสำหรับปี 2565 ทำให้ประเทศไทยจะมีวัคซีนทุกเทคโนโลยี ทั้ง mRNA, เชื้อตาย, ไวรัลเวคเตอร์ และหากคณะเภสัชศาสตร์ จุฬาลงกรณ์มหาวิทยาลัย ทดลองวัคซีนโปรตีนซับยูนิทสำเร็จ ประเทศไทยจะมีวัคซีนครบทุกเทคโนโลยี และเพียงพอในการดูแลประชาชน
นายอนุทินกล่าวต่อว่า ขณะนี้ไฟเซอร์เป็นวัคซีนชนิดเดียวในประเทศไทยที่สามารถฉีดให้กับเด็กอายุ12-18 ปีได้ ส่วนวัคซีนอื่นๆอยู่ระหว่างการเตรียมเอกสาร เพื่อให้ผ่านขั้นตอนที่ อย. กำหนด โดยแผนการฉีดวัคซีนเด็กนักเรียนอายุ12 ปีขึ้นไปประมาณ 5 ล้านคน ได้เตรียมวัคซีนไว้จำนวน 10 ล้านโดส และประสานกระทรวงศึกษาธิการเพื่อจัดบริการฉีดในสถานศึกษาโดยบุคลากรการแพทย์ พร้อมเตรียมอุปกรณ์เครื่องมือแพทย์รองรับภาวะฉุกเฉินตามมาตรฐาน ส่วนวัคซีนที่เหลือจะจัดสรรเพื่อฉีดให้กับประชาชนทั่วไป
“แนวทางการฉีดวัคซีนของประเทศไทยขณะนี้คือซิโนแวคเข็มที่1 ตามด้วยแอสตร้าเซนเนก้าเข็มที่ 2 และในอนาคตจะเป็นแอสตร้าเซนเนก้าเข็มที่ 1 ตามด้วยไฟเซอร์ เข็มที่ 2 ซึ่งเป็นไปตามมติคณะอนุกรรมการสร้างเสริมภูมิคุ้มกันโรค ส่วนในปี 2565 จะเป็นการฉีดวัคซีนเข็มกระตุ้นเพื่อเสริมภูมิคุ้มกัน ได้มีการเจรจากับบริษัทผู้ผลิตต่างๆ ไปบ้างแล้ว ยืนยันว่าจะสามารถจัดหาวัคซีนได้เพียงพอสำหรับฉีดให้กับประชาชน”นายอนุทินกล่าว
******************************** 29 กันยายน 2564
วันอังคารที่ 29 มีนาคม 2565
โฆษกรัฐบาล เผย นายกรัฐมนตรี เร่งรัดประชาชนเข้ารับวัคซีนเข็มกระตุ้น เพื่อลดโอกาสติดเชื้อ หลัง สธ. เผยผู้ที่เคยป่วยด้วยโควิด-19 สามารถติดเชื้อซ้ำได้
โฆษกรัฐบาล เผย นายกรัฐมนตรี เร่งรัดประชาชนเข้ารับวัคซีนเข็มกระตุ้น เพื่อลดโอกาสติดเชื้อ หลัง สธ. เผยผู้ที่เคยป่วยด้วยโควิด-19 สามารถติดเชื้อซ้ำได้
วันที่ 29 มีนาคม 2565 นายธนกร วังบุญคงชนะ โฆษกประจำสำนักนายกรัฐมนตรี เผย พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ย้ำ ประชาชนทุกคนต้องป้องกันตนเองขั้นสูงสุด (Universal Prevention) ตลอดเวลาถึงแม้จะติดเชื้อและรักษาจนหายเป็นปกติแล้ว แต่ก็ยังสามารถกลับมาติดเชื้อซ้ำได้อีก โดยเฉพาะในสถานการณ์การแพร่ระบาดที่จำนวนผู้ติดเชื้อและผู้เสียชีวิตยังคงสูงอย่างต่อเนื่อง จึงขอเร่งรัดประชาชนทุกคน ให้ความสำคัญกับการฉีดวัคซีนเข็มกระตุ้นเพื่อป้องกันตนเองและครอบครัว ก่อนเทศกาลสงกรานต์ ซึ่งมีความเสี่ยงสูงในการนำเชื้อกลับไปติดครอบครัว ผู้สูงอายุ เนื่องจาก กระทรวงสาธารณสุขยืนยันการรับวัคซีนเพียง 2 เข็ม ป้องกันการติดเชื้อของสายพันธุ์โอมิครอนไม่ได้ แต่ป้องกันการเสียชีวิตได้สูง ขณะที่ การฉีดเข็ม 3 ป้องกันติดเชื้อ 45-68% ป้องกันเสียชีวิตสูง 98% ส่วนเข็ม 4 ป้องกันติดเชื้อสูง 82% ยังไม่พบการเสียชีวิต ทั้งนี้ รัฐบาลจะเร่งจัดบริการฉีดเข็มกระตุ้นผู้สูงอายุให้ได้ 70% ก่อนเทศกาลสงกรานต์ เพื่อลดโอกาสติดเชื้อและการเสียชีวิต
สำหรับสถานการณ์การแพร่ระบาดของโควิด-19 วันนี้ พบผู้ติดเชื้อโควิด-19 รายใหม่ 21,678 ราย จำแนกเป็น ผู้ป่วยจากในประเทศ 21,614 ราย และผู้ป่วยมาจากต่างประเทศ 64 ราย ผู้เสียชีวิตเพิ่มขึ้น 78 ราย ผู้ที่กำลังรักษาตัว 245,154 ราย และมียอดผู้ที่หายป่วยกลับบ้านแล้ว 27,183 ราย ทำให้มียอดผู้ป่วยยืนยันสะสมตั้งแต่ 1 ม.ค. 65 จำนวน 1,351,963 ราย จำนวนผู้ที่หายป่วยสะสมจำนวน 1,136,792 ราย สำหรับจำนวนผู้ป่วยปอดอักเสบ รักษาตัวอยู่ในโรงพยาบาล 1,748 ราย เฉลี่ยจังหวัดละ 23 ราย อัตราครองเตียงร้อยละ 28.3 ขณะที่รายงานภาพรวมการฉีดวัคซีนโควิด-19 สรุปจำนวนผู้ที่ได้รับได้รับวัคซีนสะสม ตั้งแต่ 28 ก.พ. 64 - 27 มี.ค. 2565 รวม 128,812,150 โดส ใน 77 จังหวัด แบ่งเป็นผู้ได้รับวัคซีนเข็มที่ 1 สะสม 55,324,979 โดส ผู้ได้รับวัคซีนเข็มที่ 2 สะสม 50,234,545 โดส ผู้ได้รับวัคซีนเข็มที่ 3 สะสม 21,148,854 โดส และผู้ได้รับวัคซีนเข็มที่ 4 สะสม 2,103,772 โดส
วันพฤหัสบดีที่ 18 พฤศจิกายน 2564
ออมสินจัดโปรแรงร่วม Thailand Smart Money ขอนแก่น กระตุ้นเศรษฐกิจภาคอีสาน
ออมสินจัดโปรแรงร่วม Thailand Smart Money ขอนแก่น กระตุ้นเศรษฐกิจภาคอีสาน เงินฝากเผื่อเรียกพิเศษดอกเบี้ยสูงสุด 10.80% ต่อปี เทียบเท่าฝากประจำ 3.00% ต่อปี ดอกเบี้ยบ้านปีแรก 0.250% สินเชื่อ SMEs ดอกเบี้ยต่ำสุด 2 ปีแรก 2.99%
นายวิทัย รัตนากร ผู้อำนวยการธนาคารออมสิน เปิดเผยว่า ธนาคารได้เข้าร่วมงาน Thailand Smart Money ขอนแก่น ครั้งที่ 8 ที่เซ็นทรัลพลาซา ขอนแก่น ระหว่างวันที่ 19-21 พฤศจิกายน 2564 อีกหนึ่งงานสำคัญที่จะกระตุ้นเศรษฐกิจ และช่วยเหลือให้พี่น้องประชาชนได้เข้าถึงแหล่งเงินกู้ในระบบด้วยอัตราดอกเบี้ยที่เป็นธรรมได้อย่างทั่วถึง รวมถึงมีอัตราดอกเบี้ยจูงใจเพื่อคนฝากเงิน สำหรับ Thailand Smart Money ขอนแก่นปีนี้ โปรโมชันไฮไลท์เงินฝาก คือ เงินฝากเผื่อเรียกพิเศษ 108 ดอกเบี้ยแบบ Step up สูงสุด 10.80% ต่อปี หรืออัตราดอกเบี้ยเฉลี่ยเท่ากับ 2.55% ต่อปี เทียบเท่าเงินฝากประจำ 3.00% ต่อปี และ สลากออมสินพิเศษ 2 ปี (แบบมีใบสลาก) ได้ร่วมลุ้นเงินรางวัลพิเศษ 1 ล้านบาท จำนวน 20 รางวัล ซึ่งออกรางวัลพิเศษนี้ 2 ครั้ง ในวันที่ 1 ธ.ค.64 จำนวน 10 รางวัล และ วันที่ 30 ธ.ค.64 อีก 10 รางวัล นอกเหนือจากการลุ้นรางวัลสลากปกติรวม 24 ครั้ง รางวัลที่ 1 เป็นเงิน 5,000,000 บาท โดยดอกเบี้ยและเงินรางวัลจะได้รับการยกเว้นภาษี
ส่วนโปรโมชันไฮไลท์ในด้านสินเชื่อประกอบด้วย สินเชื่อเคหะดอกเบี้ยพิเศษ ปีแรก 0.250% ต่อปี เฉลี่ย 3 ปี เท่ากับ 2.250% ต่อปี สินเชื่อ GSB Smooth BIZ เพื่อเป็นเงินทุนหมุนเวียนหรือลงทุนในธุรกิจอัตราดอกเบี้ยต่ำสุด 2 ปีแรก 2.99% ต่อปี ระยะเวลาผ่อนชำระนานสูงสุด 10 ปี วงเงินกู้สูงสุดถึง 20 ล้านบาท พร้อมด้วยสินเชื่อเพื่อเป็นทุนประกอบอาชีพ โดยเฉพาะสำหรับผู้ที่ได้รับผลกระทบจากโควิด-19 ได้แก่ สินเชื่อโครงการธนาคารประชาชน สินเชื่อ SMEs สำหรับภาคการท่องเที่ยว และโครงการสินเชื่อ SMEs มีที่มีเงิน สำหรับธุรกิจ Small SMEs รวมถึง สินเชื่อจำนำทะเบียนรถยนต์/รถจักรยานยนต์ ที่นำเงินไปใช้จ่ายหมุนเวียนหรือเสริมสภาพคล่องในยามฉุกเฉิน
ธนาคารออมสิน จึงขอเชิญชวนลูกค้าและประชาชนผู้สนใจ ทั้งในจังหวัดขอนแก่นและพื้นที่ใกล้เคียงเยี่ยมชมงาน Thailand Smart Money ขอนแก่น และใช้บริการทางการเงินต่าง ๆ ที่บูธธนาคารออมสิน ด้วยโปรโมชันน่าสนใจส่งท้ายปี โดยทุกธุรกรรมและกิจกรรมต่าง ๆ มีของที่ระลึกและรางวัลพิเศษสุดเฉพาะลูกค้าในงานเท่านั้น
https://www.gsb.or.th/news/gsbpr65-2/
วันพฤหัสบดีที่ 4 สิงหาคม 2565
ปลัด พม. สั่งเร่งตรวจสอบข้อเท็จจริง กรณีเกิดเหตุเสียชีวิตในศูนย์คุ้มครองคนไร้ที่พึ่ง จ.ชลบุรี พร้อมกำชับทุกศูนย์ฯ ทั่วประเทศ เข้มงวดเรื่องความปลอดภัยยิ่งขึ้น
ปลัด พม. สั่งเร่งตรวจสอบข้อเท็จจริง กรณีเกิดเหตุเสียชีวิตในศูนย์คุ้มครองคนไร้ที่พึ่ง จ.ชลบุรี พร้อมกำชับทุกศูนย์ฯ ทั่วประเทศ เข้มงวดเรื่องความปลอดภัยยิ่งขึ้น
วันที่ 17 ก.ค. 65 เวลา 14.00 น.นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.)เปิดเผยว่า ตามที่มีการนำเสนอข่าว กรณี วันนี้ เมื่อเวลา 01.00 น. เจ้าหน้าที่ตำรวจ สภ.บางละมุง จังหวัดชลบุรี ได้รับแจ้งเหตุการเสียชีวิตภายในศูนย์คุ้มครองคนไร้ที่พึ่งจังหวัดชลบุรี โดยชายผู้เสียชีวิต อายุ 21 ปี ถูกชายผู้ก่อเหตุ อายุ 41 ปี ทำร้ายร่างกายจนเสียชีวิต เนื่องจากผู้ก่อเหตุรู้สึกโมโหมากที่ผู้เสียชีวิตได้ขโมยเงินไป นั้น
นางพัชรีกล่าวเพิ่มเติมว่า ตนรู้สึกเสียใจกับเหตุการณ์ที่เกิดขึ้น และไม่อยากให้ความสูญเสียเกิดขึ้นกับใครอีก ทั้งนี้ จึงได้สั่งการ อธิบดีกรมพัฒนาสังคมและสวัสดิการ ซึ่งดูแลรับผิดชอบศูนย์คุ้มครองคนไร้ที่พึ่งจังหวัดชลบุรี ให้ตรวจสอบข้อเท็จจริงโดยเร็วที่สุด เพราะกระทรวง พม. มีความห่วงใยในความปลอดภัยของทุกฝ่าย ไม่ว่าจะเป็นผู้ใช้บริการที่เป็นคนไร้ที่พึ่งและเจ้าหน้าที่ผู้ดูแล อีกทั้งให้ประสานความช่วยเหลือไปยังครอบครัวผู้เสียชีวิตและติดตามการดำเนินคดีกับผู้ก่อเหตุ นอกจากนี้ ยังได้กำชับให้ศูนย์คุ้มครองคนไร้ที่พึ่งทั่วประเทศเข้มงวดยิ่งขึ้นในการดูแลและเฝ้าระวังในเรื่องความปลอดภัยภายในศูนย์ฯ เพื่อป้องกันไม่ให้เกิดเหตุการณ์ในลักษณะนี้ซ้ำอีก
วันจันทร์ที่ 8 พฤศจิกายน 2564
โฆษกรัฐบาลเผย “นายกฯ” รับทราบปัญหาน้ำท่วมกทม. และปริมณฑลหลังน้ำทะเลหนุนแล้ว สั่งการทุกหน่วยงานบรรเทาผลกระทบช่วยเหลือประชาชนเร่งด่วน
โฆษกรัฐบาลเผย “นายกฯ” รับทราบปัญหาน้ำท่วมกทม. และปริมณฑลหลังน้ำทะเลหนุนแล้ว สั่งการทุกหน่วยงานบรรเทาผลกระทบช่วยเหลือประชาชนเร่งด่วน
นายธนกร วังบุญคงชนะ โฆษกประจำสำนักนายกรัฐมนตรี เปิดเผยความคืบหน้าการแก้ปัญหาน้ำท่วมขังในหลายพื้นที่ของกรุงเทพฯ และปริมณฑล โดยพลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหมรับทราบถึงปัญหาดังกล่าวแล้ว และได้เร่งสั่งการให้กรุงเทพมหานครและทุกหน่วยงานที่เกี่ยวข้องเร่งบูรณาการแก้ปัญหา และลดผลกระทบที่เกิดขึ้นในเบื้องต้น ปัญหาน้ำท่วมเกิดจากจากน้ำทะเลหนุนสูงผิดปกติและมีมวลน้ำเหนือไหลลงมา ทำให้ระดับน้ำในแม่น้ำเจ้าพระยาสูงขึ้นที่ระดับ 2.30 เมตร จึงทำให้หลายพื้นที่ชุมชนนอกคันกั้นน้ำของ กทม. อาทิ ย่านวัดเศวตฉัตร เจริญนคร ท่าเรือสาทร ท่าเรือบางนา ย่านเจริญกรุง ได้รับผลกระทบ และในบางพื้นที่ของถนนพระราม 3 ราษฎร์บูรณะ จังหวัดสมุทรปราการน้ำได้เอ่อล้นเข้ามายังพื้นผิวจราจร ซึ่งนายกรัฐมนตรีได้สั่งการให้เจ้าหน้าที่ในพื้นที่ที่ได้รับผลกระทบได้ออกช่วยเหลือประชาชนที่มีปัญหารถเสียในจุดดังกล่าว รวมทั้งกรุงเทพฯ ได้กำชับให้สำนักการระบายน้ำเข้าแก้ไรเร่งระบาย เพื่อลดความเดือดร้อนของประชาชนที่ใช้รถ และเร่งจัดระเบียบการจราจรเพื่อป้องกันการติดขัดในเบื้องต้นแล้ว นอกจากนี้ ยังมีการเร่งนำกระสอบทรายมาให้เพื่อช่วยกั้นน้ำแล้ว เพื่อป้องกันปัญหาน้ำหนุนและปัญหาฝนตกซ้ำที่อาจจะเกิดขึ้นอีก
โฆษกประจำสำนักฯ กล่าวอีกว่า นายกรัฐมนตรีรับทราบปัญหาของพี่น้องประชาชนตลอดเวลา และได้ประสานงานหน่วยงานที่เกี่ยวข้องให้ความช่วยเหลืออย่างเร่งด่วน และเจ้าหน้าที่ยังคงติดตามแก้ไขสถานกาณ์อย่างต่อเนื่อง ปัญหาน้ำท่วมที่เกิดขึ้นมีปัจจัยมาจากน้ำหนุนสูงผิดปกติ ขออย่าเชื่อกระแสข่าวลือว่ารัฐบาลนิ่งเฉยต่อปัญหา อย่างไรก็ตาม ขอให้พี่น้องประชาชนร่วมมือกับเจ้าหน้าที่ติดตามสถานการณ์น้ำผ่านทางเว็บไซต์ของสำนักการระบายน้ำ https://dds.bangkok.go.th/ เพื่อรับทราบข้อมูลสถานการณ์น้ำไว้ล่วงหน้า
วันศุกร์ที่ 13 สิงหาคม 2564
นายกรัฐมนตรีมอบถุงยังชีพให้ พม. นำไปช่วยเหลือกลุ่มเปราะบาง ผู้ป่วยติดเตียง  เดือดร้อนจากโควิด-19 ในพื้นที่ กทม.
นายกรัฐมนตรีมอบถุงยังชีพให้ พม. นำไปช่วยเหลือกลุ่มเปราะบาง ผู้ป่วยติดเตียง เดือดร้อนจากโควิด-19 ในพื้นที่ กทม.
เมื่อวันที่ 3 ส.ค. 64เวลา 15.00 น. พลเอก ประยุทธ์ จันทร์โอชา นายกรัฐมนตรี เป็นประธานในการมอบเงินช่วยเหลือแก่เจ้าหน้าที่ที่ได้รับผลกระทบจากการปฏิบัติหน้าที่ ด้านการป้องกันและแก้ไขปัญหาการแพร่ระบาดของโรคติดเชื้อไวรัสโคโรนา 2019 บัญชี "สำนักงานปลัดสำนักนายกรัฐมนตรีเพื่อรับบริจาคสนับสนุนการแก้ไขปัญหาโรคติดเชื้อไวรัสโคโรนา 2019 (COVID-19)" โดยมีนายจุติ ไกรฤกษ์ รัฐมนตรีว่าการกระทรวงการพัฒนาสังคมและความมั่นคงของมนุษย์ (รมว.พม.) และผู้แทนหน่วยงานที่เกี่ยวข้องเข้าร่วมในพิธี อีกทั้งได้มอบถุงยังชีพของสำนักนายกรัฐมนตรี จำนวน 6,796 ชุด เป็นเงินทั้งสิ้น 6,796,000 บาท ให้นางพัชรี อาระยะกุล ปลัดกระทรวงการพัฒนาสังคมและความมั่นคงของมนุษย์ (ปลัด พม.) ผู้แทนกระทรวง พม. เพื่อนำไปแจกจ่ายช่วยเหลือครอบครัวกลุ่มเปราะบางและผู้ป่วยติดเตียงในพื้นที่กรุงเทพมหานครต่อไป ณ ห้องสีม่วง ตึกไทยคู่ฟ้า ทำเนียบรัฐบาล
นางพัชรี กล่าวว่า ด้วยสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) ระลอกใหม่ ได้ส่งผลกระทบทั้งเศรษฐกิจและสังคมเพิ่มมากขึ้นในวงกว้างทั่วประเทศ รัฐบาลจึงมีความห่วงใยประชาชนจำนวนมากที่ได้รับความเดือดร้อนและความยากลำบาก โดยเฉพาะกลุ่มเปราะบางที่มีความเสี่ยงสูงทั้งเด็ก ผู้สูงอายุ คนพิการ ผู้ป่วยติดเตียง คนเร่ร่อน ไร้บ้าน และผู้ด้อยโอกาส ซึ่งเป็นกลุ่มเป้าหมายที่กระทรวง พม. ต้องให้ความช่วยเหลือดูแลอย่างใกล้ชิด ทั้งนี้ กระทรวง พม. จึงได้รับการสนับสนุนจากคณะกรรมการบริหารจัดการเงินบริจาคและทรัพย์สินเพื่อสนับสนุนการดำเนินการแก้ไขปัญหาจากโรคติดเชื้อไวรัสโคโรนา 2019 (COVID-19) โดยใช้เงินบริจาคจากบัญชี "สำนักงานปลัดสำนักนายกรัฐมนตรีเพื่อรับบริจาคสนับสนุนการแก้ไขปัญหาโรคติดเชื้อไวรัสโคโรนา 2019 (COVID-19)" จัดหาถุงยังชีพ จำนวน 6,796 ชุด เป็นเงินทั้งสิ้น 6,796,000 บาท เพื่อนำไปส่งต่อความช่วยเหลือให้ครอบครัวกลุ่มเปราะบางและผู้ป่วยติดเตียงที่กำลังประสบปัญหาความเดือดร้อนและความยากลำบากในพื้นที่ กทม. ซึ่งเป็นหนึ่งในจังหวัดพื้นที่ควบคุมเข้มงวดและสูงสุด
นางพัชรี กล่าวต่อไปว่า สำหรับถุงยังชีพ ประกอบด้วย เครื่องอุปโภคบริโภคที่จำเป็นและยารักษาโรค ได้แก่ 1) ข้าวสารขาวคุณภาพดี ไม่น้อยกว่า 5 กิโลกรัม จำนวน 1 ถุง 2) ปลากระป๋องชนิดฝาดึง ขนาดไม่น้อยกว่า 155 กรัม จำนวน 7 กระป๋อง 3) ผักกาดกระป๋องชนิดฝาดึง ขนาดไม่น้อยกว่า 140 กรัม จำนวน 3 กระป๋อง 4) อาหารกระป๋องประเภทเนื้อสัตว์ที่ไม่ใช่ปลาซาดีนหรือปลาแมคคอเรลในซอสมะเขือเทศ ขนาดไม่น้อยกว่า 155 กรัม จำนวน 6 กระป๋อง 5) ข้าวสวยสำเร็จรูปบรรจุกระป๋อง ขนาดไม่น้อยกว่า 150 กรัม จำนวน 4 กระป๋อง 6) หน้ากากอนามัยทางการแพทย์ จำนวน 50 แผ่น 7) แอลกอฮอล์เจล ขนาดไม่น้อยกว่า 400 กรัม จำนวน 1 ขวด และ 8) ฟ้าทะลายโจรชนิดแคปซูลหรือเม็ด จำนวน 1 ชุด สำหรับ 5 วัน
นางพัชรี กล่าวเพิ่มเติมว่า ทั้งนี้ หากประชาชนกลุ่มเปราะบางกำลังประสบปัญหาทางสังคมและความเดือดร้อนจากผลกระทบของโรคโควิด-19 สามารถติดต่อขอความช่วยเหลือได้ที่ 1) ศูนย์ช่วยเหลือสังคม สายด่วน พม. โทร.1300 2) สายด่วนคนพิการ โทร. 1479 3) สำนักงานพัฒนาสังคมและความมั่นคงของมนุษย์จังหวัดทั่วประเทศ และ 4) อาสาสมัครพัฒนาสังคมและความมั่นคงของมนุษย์ (อพม.) ในพื้นที่
วันพฤหัสบดีที่ 28 เมษายน 2565
โฆษกรัฐบาลเผย นายกฯ ยินดีนักกีฬาอีสปอร์ตไทยสร้างชื่อ คว้าแชมป์การแข่งขัน FIFA Online 4 รายการ “EACC Spring 2022”
โฆษกรัฐบาลเผย นายกฯ ยินดีนักกีฬาอีสปอร์ตไทยสร้างชื่อ คว้าแชมป์การแข่งขัน FIFA Online 4 รายการ “EACC Spring 2022”
วันนี้ (28 เมษายน 2565)นายธนกร วังบุญคงชนะ โฆษกประจำสำนักนายกรัฐมนตรีเปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ยินดีกับนักกีฬาอีสปอร์ต (E-Sport) ของไทยที่ทำผลงานได้ดีเยี่ยมในการแข่งขันฟีฟ่าออนไลน์ 4 (FIFA Online 4) ในการแข่งขันฟีฟ่าออนไลน์ 4 (FIFA Online 4) ตัวแทนจากประเทศไทย ทีม FaZe Clan คว้าถ้วยรางวัลชนะเลิศ เกมกีฬาฟุตบอลจำลองประเภทผู้เล่นกลุ่ม รายการ EACC (EA Champions Cup) Spring 2022 ซึ่งจัดขึ้นเมื่อวันที่ 18-24 เมษายน 2565 เป็นที่ 1 ใน 12 ทีม ผู้เข้าร่วมการแข่งขันจาก 4 ชาติเอเชีย ได้แก่ ไทย จีน เวียดนาม และเกาหลีใต้ โดยในรอบชิงชนะเลิศ ทีม FaZe Clan ของประเทศไทยสามารถคว้าแชมป์ได้สำเร็จ ด้วยผลคะแนนรวม 3-1 เกม อีกกลุ่มตัวแทนประเทศไทยที่เข้าร่วมการแข่งขัน ได้แก่ ทีม Gratz คว้าตำแหน่งรองชนะเลิศ และทีม MS Chonburi คว้าอันดับ 5-6 ทั้งนี้ การแข่งขันอีสปอร์ตที่ผ่านมาเคยมีนักกีฬาไทยเข้าร่วมการแข่งขันและสามารถคว้าชัยชนะมาได้สำเร็จ เช่น ในปี 2562 ตัวแทนไทยคว้าแชมป์โลก EACC 2019 ณ เมืองเซี่ยงไฮ้ สาธารณรัฐประชาชนจีน และในปี 2564 ตัวแทนไทยยังคว้าแชมป์ในรายการ EACC Spring 2021 ไปครองอีกด้วย
นายธนกร กล่าวว่า นายกรัฐมนตรีชื่นชมความสามารถของนักกีฬาไทยทุกคนที่เป็นตัวแทนประเทศเข้าร่วมการแข่งขัน และมีโอกาสสร้างชื่อเสียงให้กับประเทศในเวทีระดับนานาชาติ ขอบคุณความมุ่งมั่นทุ่มเทของกลุ่มนักกีฬาทุกทีม รวมถึงแรงสนับสนุนจากผู้ฝึกสอนและหน่วยงานที่เกี่ยวข้องในการร่วมผลักดันเด็กไทยให้มีโอกาสได้แสดงทุกศักยภาพในด้านที่ตนเองถนัดควบคู่กับการสร้างรายได้และชื่อเสียง ทั้งนี้ นายกรัฐมนตรีเชื่อมั่นในความสามารถของคนไทยทุกคน หากมีความตั้งใจย่อมประสบความสำเร็จ พร้อมกำชับหน่วยงานภาครัฐบูรณาการการทำงานร่วมกับภาคเอกชนเดินหน้าสนับสนุนคนไทยเพื่อพัฒนาขีดความสามารถให้พร้อมต่อการแข่งขันในระดับสากล
วันอาทิตย์ที่ 20 มีนาคม 2565
รมว.เกษตรฯ สนับสนุนทุกภาคส่วนในการทำให้พืชสมุนไพรของไทยมีการพัฒนาและต่อยอด
รมว.เกษตรฯ สนับสนุนทุกภาคส่วนในการทำให้พืชสมุนไพรของไทยมีการพัฒนาและต่อยอด พร้อมเดินหน้าส่งเสริมการปลูกพืชเศรษฐกิจใหม่ โดยเฉพาะกัญชา กัญชง และกระท่อม
ดร.เฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ และผู้บริหารกระทรวงเกษตรและสหกรณ์ รับฟังการนำเสนอ พืชกระท่อมไทย ขับเคลื่อนเศรษฐกิจฐานราก บนพื้นฐานผู้ประกอบการยุคใหม่ ของสมาคมพืชกระท่อมแห่งประเทศไทย ประกอบด้วย “บทบาทพืชกระท่อมไทยขับเคลื่อนเศรษฐกิจจากฐานราก นำร่อง 4 จังหวัดภาคใต้” “การพัฒนาและวิจัยพืชกระท่อมสู่ผลิตภัณฑ์มูลค่าสูง” และ “บทบาทอุทยานวิทยาศาสตร์ต่อการขับเคลื่อนภาคการเกษตร” ณ ห้องประชุมศูนย์นวัตกรรมอาหารและบรรจุภัณฑ์ มหาวิทยาลัยเชียงใหม่
จากนั้นรัฐมนตรีว่าการกระทรวงเกษตรและสหกรณ์ได้เป็นประธานพิธีเปิดอาคารนวัตกรรมสารสกัดมูลค่าสูง และเยี่ยมชมอาคาร ซึ่งจะได้มีการส่งเสริม สนับสนุนในการปลูก การดูแล การเพาะปลูก การแปรรูปพืชกระท่อม และการส่งเสริมให้เกิดการพัฒนาสมุนไพรพืชกระท่อมแบบครบวงจร ตั้งแต่การผลิตวัตถุดิบ การผลิตสารสกัดพืชกระท่อมที่มีคุณภาพ นอกจากนี้ ยังได้มอบต้นกล้าพืชกระท่อมให้แก่รองผู้ว่าราชการจังหวัดเชียงใหม่ด้วย
“กระทรวงเกษตรและสหกรณ์ พร้อมให้การสนับสนุนและส่งเสริมการดำเนินงานของสมาคมพืชกระท่อมแห่งประเทศไทยและทุกภาคส่วน ที่ถือเป็นกำลังสำคัญในการทำให้พืชสมุนไพรของไทยมีการพัฒนาและต่อยอดได้ โดยกระทรวงเกษตรฯ มีการจัดทำคู่มือสำหรับเกษตรกร ในการปลูกและขึ้นทะเบียนเกษตรกรผู้ปลูกกัญชา กัญชง และกระท่อม ที่จัดทำโดยกรมส่งเสริมการเกษตร ให้สอดคล้องกับกฎหมาย ระเบียบ และหลักเกณฑ์ที่เกี่ยวข้อง อย่างไรก็ตาม รัฐบาลมีนโยบายที่มุ่งสนับสนุนให้เกษตรกรมีรายได้จากการผลิตและจำหน่ายผลผลิตทางการเกษตรที่มีคุณภาพ ตรงกับความต้องการของตลาด รวมถึงการพัฒนาเกษตรกร วิสาหกิจชุมชน สถาบันเกษตรกร และผู้ประกอบการเกษตร ร่วมกับสถาบันการศึกษา และหน่วยงานที่เกี่ยวข้อง ให้มีความรู้ความเข้าใจในทุกมิติ ตั้งแต่การผลิตสินค้าให้ได้คุณภาพ จนถึงการเชื่อมโยงตลาด รวมทั้งสร้างการรับรู้ถึงกฎหมายข้อระเบียบที่เกี่ยวข้อง” ดร.เฉลิมชัย กล่าว
วันจันทร์ที่ 7 มีนาคม 2565
รัฐบาลรับข้อเสนอกลุ่มตัวแทนเครือข่ายองค์กรสตรี เนื่องในวันสตรีสากล ประจำปี 65 ยืนยันพลังสตรีเป็นพลังสำคัญในการพัฒนาประเทศอย่างยั่งยืน เร่งแก้ปัญหาความรุนแรงในครอบครัว
รัฐบาลรับข้อเสนอกลุ่มตัวแทนเครือข่ายองค์กรสตรี เนื่องในวันสตรีสากล ประจำปี 65 ยืนยันพลังสตรีเป็นพลังสำคัญในการพัฒนาประเทศอย่างยั่งยืน เร่งแก้ปัญหาความรุนแรงในครอบครัว
วันนี้ (7 มีนาคม 2565) เวลา 13.30 น. ณ บริเวณหน้าศูนย์แถลงข่าวรัฐบาล ตึกนารีสโมสร ทำเนียบรัฐบาล พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกรทรวงกลาโหม มอบหมายให้นางสาวรัชดา ธนาดิเรก รองโฆษกประจำสำนักนายกรัฐมนตรีเป็นผู้แทนรัฐบาลรับหนังสือข้อเสนอจากกลุ่มตัวแทนเครือข่ายองค์กรสตรี เนื่องในวันสตรีสากล ประจำปี 2565
ภายหลังรับหนังสือข้อเสนอฯ นางสาวรัชดาฯ กล่าวว่า ในนามตัวแทนของรัฐบาลขอขอบคุณเครือข่ายองค์กรสตรีทุกเครือข่ายที่ได้นำเสนอข้อเรียกร้องให้กับรัฐบาลเพื่อพิจารณาดำเนินการ ในส่วนข้อเรียกร้องที่ได้ยื่นมานั้น บ้างเรื่องรัฐบาลได้ดำเนินการไปแล้ว ไม่ว่าจะเป็นเรื่องมาตรการความปลอดภัย ลดพื้นที่เสี่ยงต่อการละเมิดทางเพศในสถานศึกษา ซึ่งกระทรวงศึกษาได้ดำเนินการมาอย่างต่อเนื่อง รวมถึงเรื่องการแก้ปัญหาปัญหาความรุนแรงในครอบครัว และการกระทำรุนแรงต่อเด็กและผู้หญิง ทางกระทรวงการพัฒนาสังคมและความมั่นคงของมนุษย์ได้ให้ความสำคัญกับเรื่องนี้ มีการเฝ้าระวังและจัดตั้งศูนย์ให้ความช่วยเหลืออย่างจริงจัง และเตรียมผลักันให้เป็นวาระแห่งชาติด้วย ในส่วนเรื่องของการแก้ไขกฎหมายเกี่ยวกับสิทธิแรงงานหญิง กระทรวงแรงงานอยู่ระหว่างดำเนินการแก้ไขในหลาย ๆ เรื่องแล้วเช่นกัน
นางสาวรัชดาฯ กล่าวยืนยันว่า ข้อเสนอทุกข้อของกลุ่มเครือข่ายองค์กรสตรี รัฐบาลจะได้นำไปพิจารณา ผ่านการทำงานอย่างบูรณการของส่วนราชการต่าง ๆ เพื่อให้เกิดประโยชน์ต่อการแก้ปัญหาของผู้หญิง พร้อมกับเน้นย้ำว่า รัฐบาลเห็นถึงความสำคัญของสตรีในการมีส่วนร่วมในกิจกรรมทางสังคมและการยุติการเลือกปฏิบัติ พร้อมส่งเสริมความเสมอภาคทางเพศ และบทบาทของสตรีในการทำงานเชิงเศรษฐกิจ การเมือง และการบริหารในทุกระดับ ตลอดระยะเวลาที่ผ่านมานายกรัฐมนตรีได้กำชับให้ทุกส่วนราชการพิจารณาเร่งดำเนินการตามข้อเสนอ เพื่อให้เกิดความก้าวหน้าของสตรีที่เป็นส่วนหนึ่งที่สำคัญในการเสริมสร้างศักยภาพเป็นพลังสำคัญในการพัฒนาประเทศอย่างยั่งยืน
...........................
วันจันทร์ที่ 18 เมษายน 2565
นายกฯ เน้นย้ำเฝ้าระวัง 7 วันหลังเทศกาลสงกรานต์ พร้อมประเมินสถานการณ์เพิ่มเติมรับเปิดเทอม – มาตรการเข้าออกประเทศ
....
พลเอก ประยุทธ์ จันทร์โอชา นายกรัฐมนตรี และ รมว.กลาโหม เป็นห่วงและเน้นย้ำขอความร่วมมือประชาชนทุกภาคส่วนให้ความสำคัญกับช่วง 7 วันหลังเทศกาลสงกรานต์ โดยขอให้ผู้ที่เข้าร่วมกิจกรรมและเดินทางในช่วงเทศกาลสงกรานต์เฝ้าระวังสังเกตอาการตนเองใน 7 วัน รักษาระยะห่าง งดพบปะผู้คนและหลีกเลี่ยงการพูดคุยอย่างใกล้ชิด ตรวจ ATK และขอให้หน่วยงานพิจารณาการปฏิบัติงานที่บ้าน (WFH) ตามความเหมาะสม และปฏิบัติตามมาตรการสาธารณสุขอย่างเคร่งครัด
.
ขณะเดียวกัน ศบค. จะประชุมคณะกรรมการภายในสัปดาห์นี้ เพื่อรับทราบและประเมินสถานการณ์ พิจารณาแนวทางเพิ่มเติม ทั้งเรื่องความพร้อมของการเปิดภาคเรียน มาตรการเข้าออกประเทศ มาตรการแต่ละพื้นที่ให้สอดคล้องกับการขับเคลื่อนเศรษฐกิจและรายได้ของประชาชน รวมถึงพิจารณาเงื่อนไข ความสอดคล้องนำไปสู่แผนปรับโควิดเป็นโรคประจำถิ่นในระยะยาวควบคู่ไปด้วย
#ไทยคู่ฟ้า#ร่วมต้านโควิด19
-------------------